Author: OI
Last saved by: sulik
Company: MDPT

Dôvodová správa

1.	Všeobecná časť   

Zhodnotenie platného právneho stavu

Všeobecne záväzné právne predpisy SR neobsahujú úpravu, ktorá by riešila ochranu životného prostredia hlukovými obmedzeniami. Takýto stav v blízkej budúcnosti z hľadiska environmentálnych a následne ekonomických dôsledkov nebude možný. Zároveň musí SR splniť povinnosť  zosúladenia právneho poriadku SR s európskym právom aj v oblasti hluku z podzvukových prúdových lietadiel, ktorá vyplýva z dohody o pristúpení nových členských štátov do EÚ z roku 1994. Prevádzka lietadiel na letiskách SR si doteraz nevyžadovala pristúpenie k obmedzujúcim opatreniam v tejto oblasti, avšak predpokladaný nárast objemu leteckej dopravy v najbližších rokoch a uvedené legislatívne okolnosti priamo hovoria o nutnosti prijatia aproximačného nariadenia vlády. Toto nariadenie nebude mať negatívny vplyv na verejné financie, naopak po zavedení environmentálnej regulácie v civilnom letectve môžeme očakávať pozitívne dopady vo forme zníženej potreby sekundárnych náprav z hľadiska štátneho rozpočtu.

Návrh aproximačného nariadenia vlády SR je v súlade s Ústavou SR, článok 7 odsek (2) a recepcia chýbajúcej legislatívy sa vykonáva podľa článku 120 odsek (2).

Hlavné princípy navrhovaného aproximačného nariadenia

V civilnom letectve je ochrana životného prostredia zviazaná s ochranou pred hlukom z lietadiel prevádzkovaných na letiskách. Pri vzletoch a pristátiach lietadiel je citlivosť na vnímanie hluku v blízkom okolí najvyššia. 

Návrh predkladaného aproximačného nariadenia vlády SR  upravuje prevádzku civilných podzvukových prúdových lietadiel s maximálnou vzletovou hmotnosťou 34 000 kg a viac alebo s certifikovaným vnútorným usporiadaním  miest na sedenie pre viac ako devätnásť cestujúcich okrem miest na sedenie pre posádku, predpisuje podmienku kedy môžu byť takéto lietadlá zapísané do registra lietadiel, kedy môžu byť takéto lietadlá prenajímané a podmienky súhlasu s prevádzkou takýchto lietadiel z tretích krajín v Slovenskej republike.

Ďalej nariadenie upravuje spôsob regulácie prevádzky lietadiel na letiskách SR z hľadiska hluku.

Doložka zlučiteľnosti

aproximačného nariadenia vlády SR s právom Európskych spoločenstiev a Európskej únie.

1. Navrhovateľ právneho predpisu:	Ministerstvo dopravy, pôšt a telekomunikácií SR
2. Názov návrhu právneho predpisu:	Nariadenie vlády Slovenskej republiky z .....2004, o opatreniach na ochranu životného prostredia pred hlukom z lietadiel
3. Záväzky Slovenskej republiky vo vzťahu k Európskym spoločenstvám a Európskej únii: 
a) identifikácia predmetu návrhu nariadenia vlády SR:	uvedené nariadenie transponuje právne predpisy Európskeho spoločenstva a Európskej únie do právneho systému SR v oblasti ochrany životného prostredia pred hlukom z prevádzky lietadiel na letiskách SR; predkladaný návrh nariadenia nie je prioritou,
b) identifikácia záväzkov:		uvedeným nariadením sa plní záväzok prijatia európskych právnych predpisov ochrany životného prostredia z oblasti civilného letectva, vyplývajúcich z dohody o pristúpení. 
4. Problematika návrhu právneho predpisu: 
	je upravená v sekundárnom práve Európskych spoločenstiev a Európskej únie - Smernica Rady č. 89/629/EHS zo 4. decembra 1989, Smernica Rady č. 92/14/EHS z 2. marca 1992, Smernica Rady č. 98/20/ES z 30. marca 1998, Smernica Rady č. 1999/28/ES z 21. apríla 1999 a Smernica Európskeho parlamentu a Rady č. 2002/30/ES z 26. marca 2002.
5. Stupeň zlučiteľnosti návrhu aproximačného nariadenia vlády SR s právom Európskych spoločenstiev a právom Európskej únie:		úplná zhoda
6. Gestor: Predkladateľ Ministerstvo dopravy, pôšt a telekomunikácií SR je zároveň gestorom.
7. Účasť expertov pri príprave návrhu aproximačného nariadenia vlády SR: na príprave právneho predpisu nespolupracovali experti EÚ, nariadenie bolo vypracované slovenskými expertmi v spolupráci s legislatívnymi pracovníkmi.

2. Osobitná časť

Odôvodnenie jednotlivých paragrafov navrhovaného aproximačného nariadenia vlády SR a jeho príloh:

§ 1 
Vymedzuje predmet a pôsobnosť tohoto aproximačného nariadenia.

§ 2
Určuje režim zápisu lietadiel do registra lietadiel, špecifikuje režim prenájmu lietadiel tuzemskými dopravcami  a režim udeľovania povolenia zahraničnému leteckému dopravcovi na vykonávanie leteckej dopravy civilným podzvukovým prúdovým lietadlom.

§3
Vymedzuje režim udeľovania výnimiek na prevádzku lietadiel, ktoré nespĺňajú predpísané hlukové limity.

§4
Určuje režim prevádzkového obmedzenia letísk z hľadiska hluku, ako jeden z protihlukových a ekonomických stimulov a reguluje pokiaľ možno zachovanie primeranej celkovej hladiny hluku na letisku.

Príloha 1 
Špecifikuje rozsah údajov, ktoré bude ministerstvo vyžadovať pri posudzovaní, schvaľovaní a zavádzaní konkrétnych prevádzkových obmedzení. 

Príloha 2 
Špecifikuje rozsah recepcie európskych právnych predpisov do právneho poriadku SR.